‘मैं समय हूँ’ में विपिन की 56 लघुकथाएँ हैं। मानवीय संबंधों के आसपास रची गई इन लघुकथाओं में लघुकथा में लघुकथा शिल्प का कोई खास आग्रह नहीं है। हाँ, भाषा के प्रति विपिन का रुख काफी सजग व अनुशासित हैं। इस दृष्टि से ‘शहर और सहारा’, ब्याहवली’, ‘दुआ–बद्दुआ’, ‘पाँच रुपए का नोट’, ‘जमाना बदल गया है’, ‘अपने आसपास’, ‘अलग होते हुए’, ‘अदृश्य हाथ’, ‘खाली डिब्बे’, ‘कंघा’, ‘गड्ढा’, ‘सहारा’ और ‘घर का नौकर’ आदि लघुकथाएँ मनुष्य के अंतरंग रिश्तों के बीच पनप रहे तमाम अंतर्विरोधों का खुलासा करती हैं। विपिन जैन की कुछ लघुकथाएँ एक तटस्थ ‘इंवेस्टीगेटर’ की भूमिका शामिल नजर आती हैं। सवाल पैदा होता है कि लेखक को मात्र घटनाओं का प्रस्तोता होना चाहिए या घटना के उद्धाटित होते ही उसकी भूमिका एक दर्शक के रूप में बदल जानी चाहिए? दोनों सवालों का उत्तर नकरारात्मक स्वर में सामने आता है। घटना में व्याप्त सघन मानवीय संवेदना को किसी नए सोच के साथ पाठकों के सामने रखना भी तो लेखक का दायित्व है। विपिन जैन अपने लेखन के दायित्व को शायद नहीं पहचान पाए। यदि यह कहना तर्कसंगत नहीं है तो क्या वजह है कि कुछ लघुकथाएँ केवल घटना–प्रस्तुति के रूप में सामने आती है। उदाहरणस्वरूप ‘ठूँठ रूप’ आदि लघुकथाएँ इस श्रेणी में रखी जा सकती हैं।